hotchpotch/miracl-hf-unified huggingface dataset:
Zatelliitti
Zatelliitti on Kempeleessä noin kahden kilometrin päässä kunnan keskustaajamasta valtatie 4:n ja Kauppakeskus Zeppelinin läheisyydessä sijaitseva yrityskeskittymä. Alueella sijaitsee katsastusasema sekä muutamia yrityksiä, kuten muun muassa Ouman ja Hankkija. Tulevaisuudessa alueelle ollaan suunnittelemassa myös Oulun seudun eteläistä matkakeskusta.
Alueelle johtava valtatie 4:n eritasoliittymä avattiin liikenteelle 28. syyskuuta 2018. Kokonaisuudessa rakennettiin rampit moottoritielle, neljä siltaa ja kiertoliittymät Zatelliitintien ja Kokkokankaantien liittymiin. Lisäksi rakennettiin paikallisliikenteen bussipysäkit sekä poikittainen kevyen liikenteen väylä.
Vesitatar
Vesitatar ("Persicaria amphibia" tai "Polygonum amphibium") on monivuotinen, tuoreiden niittyjen, lettojen ja savipohjaisten vesistöjen kasvi.
Maa- ja vesikasveina kasvavat vesitattaret eroavat toisistaan, jopa niin paljon että saattaisi luulla niiden olevan eri lajeja, maalla kasvaessaan se kasvaa 20–80 cm korkeaksi, maakasvi ei yleensä kuki. Vedessä se kasvaa jopa yli 2 metriä pitkäksi. Lehdet kierteisesti varrella. Maalla sen lehdet ovat lyhytruotisia, lapa tavallisesti 8–15 cm pitkä, puikea, pyöreä- tai suippotyvinen ja lyhytkarvainen. Vedessä kasvaessaan sen lehdet ovat pitkäruotisia, lapa kelluva, 10–15 cm pitkä, kapean pitkulaisen puikea, pyöreä- tai herttatyvinen, kalju. Kukkii heinä-elokuussa, mutta maalla kasvaessaan on yleensä kukaton. Sen kukinto on tiheä vaaleanpunertavakukkainen tähkä, joka on 2–5 cm pitkä. Kukat ovat pieninä viuhkoina, pieniä, kaksineuvoisia ja kellomaisia, n. 3,5 mm pitkiä. Kehässä 5 tyveltä puoleenväliin asti yhdistynyttä vaaleanpunaista–punaista liuskaa. Emi muodostuu kahdesta yhteenkasvaneesta lehdestä. Tyveltä noin puoleenväliin yhdistyneitä vartaloita 2. Heteitä on yleensä 5. Hedelmä on musta tai ruskea, kiiltävä, litteähkö, n. 3 mm pitkä, pähkylä.
Vesitatarta tavataan Pohjoismaiden eteläosissa, Keski-Euroopassa ja Venäjällä samoilla leveysasteilla. Pohjois-Amerikassa on oma alalajinsa. Suomessa sitä tavataan yleisesti Etelä- ja Keski-Suomessa, harvinainen Ahvenanmaalla, Pohjanmaalla ja Pohjois-Suomessa.
Vedessä ja maalla, järvissä, joissa, vähäsuolaisessa murtovedessä sekä maalla rannoilla, pelloilla, niityillä, pientareilla ja joutomailla.
Reinhard Fabisch
Reinhard Fabisch (19. elokuuta 1950 − 12. heinäkuuta 2008) oli saksalainen jalkapalloilija ja jalkapallovalmentaja.
Fabisch edusti vuodet 1969−1971 Borussia Dortmundia pelaamatta yhtään virallista ottelua. Pelaajauransa jälkeen Fabisch valmensi Beninin, Kenian ja Zimbabwen maajoukkueita. Vuodet 2005−2007 hän toimi seurajoukkuevalmentajana Qatarissa ja Yhdistyneissä arabiemiirikunnissa.
Fabischin viimeiseksi saavutukseksi jäi Beninin luotsaaminen Afrikan mestaruuskisojen lohkovaiheeseen tammikuussa 2008. Hän kuoli syöpäään 12. heinäkuuta 2008 Münsterissä.
Ferdinand von Zeppelin
Ferdinand Adolf August Heinrich von Zeppelin () oli saksalainen kenraali, kreivi ja ilmalaivan keksijä. Hänen hautansa on Stuttgartissa Pragfriedhofin hautausmaalla.
Hisham Hafiz
Hisham Ali Abdel-Kader Hafiz (28. huhtikuuta 1931 Medina – 26. helmikuuta 2006 Beirut) oli saudiarabialainen toimittaja ja kirjailija. Hän oli perustamassa Saudi Research and Publishing Companya, joka aloitti "Arab News" -lehden julkaisun vuonna 1975. Vuonna 1978 perustettiin kansainvälinen "Asharq Al-Awsat" -lehti, ja sittemmin alkoi ilmestyä myös muita lehtiä.
Hafiz oli valmistunut Egyptin sotilasakatemiasta ja Kairon yliopistosta. Hän kuului tunnettuun toimittajasukuun ja oli veljensä Muhammad Hafizin kanssa Saudi-Arabian median pioneereja.
Kirjailijana Hafiz kirjoitti muun muassa runoja.
Lahden kansainvälinen kirjailijakokous
Lahden kansainvälinen kirjailijakokous on järjestetty Lahden Mukkulan kaupunginosassa vuodesta 1963 alkaen ja Messilässä vuosina 2009 - 2013, jälleen Mukkulassa vuonna 2015 ja Lahden kansanopistolla vuodesta 2017 alkaen . LIWRE (Lahti International Writers' Reunion) on kansainvälinen kirjallisuustapahtuma, johon saapuu vieraiksi nimekkäitä prosaisteja, runoilijoita, kirjallisuuskriitikkoja ja tutkijoita eri puolilta maailmaa. Se on yksi Euroopan suurimmista kirjallisuustapahtumista. Kokouksen järjestää Lahden kansainvälinen kirjailijakokous ry, jonka taustalla vaikuttavat Eino Leinon Seura, Päijät-Hämeen kesäyliopisto ja Lahden kaupunki. Tapahtuman suojelijana vuonna 2015 toimii tasavallan presidentin puoliso, runoilija Jenni Haukio. Ensimmäisen kirjailijakokouksen (1963) suojelijana oli niin ikään valtakunnan ykkösnainen, kirjailija Sylvi Kekkonen.
Tapahtuman teema vaihtelee kokouksittain. Teemoina ovat viime vuosina olleet muun muassa "Mikä on pyhää?" (2003) "Kirjoittaminen rakkauden tekona" (2005) ja "Kauneus ja kauheus" (2007). Vuoden 2009 "Toisin sanoen" -otsikon kautta syvennyttiin siihen, kuinka "kirjailija sanoo toisin". Lisäteemana käsiteltiin kirjallisuuden kääntämistä. Vuonna 2011 pohdittiin kirjailijan suhdetta kielen ja kertomisen rajoihin teemalla Kirjailija ja sanoin kuvaamaton. "Murtuvat muurit" puhututtivat vuorostaan 16.– 18.6.2013. Eri puolilla maailmaa rosoinen ja väkivaltainenkin aika suodattuu kaunokirjallisuuteen. Muureja on niin kirjailijoiden sisällä kuin ulkopuolella. Vuonna 2015 teemana oli "Kirjailija tasapainotaiteilijana". Lahden Sibeliustalossa järjestettiin vanhaan tapaan 15.6.2015 kansainvälinen runoilta, joka oli kaikelle kansalle ilmainen. Pääasia kuitenkin oli kirjailijoiden alustusten pohjalta käyty keskustelu Mukkulan puistossa kaikkina kolmena kokouspäivänä.
Kokous sijoittui pitkään Mukkulan kartanoon ympäristöineen ja ajoittuu juhannuksen alle. Vuonna 2009 Lahden kansainvälinen kirjailijakokous siirtyi pidettäväksi Hollolan Messilän lomakeskuksessa Vesijärven toisella rannalla. Kokous järjestettiin tällöin ensi kertaa muualla kuin Mukkulan kartanohotellin alueella. Kokouksen järjestäjä perusteli paikan vaihtoa kesähotellipalveluiden puuttumisella Mukkulassa. Hollolan Messilän kartanoalue tarjosi tuolloin toiminnallisesti ja taloudellisesti parhaan vaihtoehdon vapaalle ja tiiviille vuorovaikutukselle kirjailijoiden, yleisön ja lehdistön kesken. Kokous palasi Mukkulaan kerran vuonna 2015 mutta vuodesta 2017 alkaen kokous on järjestetty Lahden kansanopistolla keskustassa.
Daniel M. Angel
Daniel M. Angel (14. toukokuuta 1911 – 13. joulukuuta 1999) oli brittiläinen elokuvaohjaaja. Hän ohjasi useita merkittäviä elokuvia 1950-luvulla.
Hän oli naimisissa Vivian Van Dammin tyttären, Betty Van Dammin, kanssa.
Miekkailu kesäolympialaisissa 1896 – miesten floretti
Miesten floretti oli yksi laji kolmesta miekkailulajista kesäolympialaisissa 1896. Kilpailu kilpailtiin 7. huhtikuuta 1896, Ateenassa, Kreikassa.
Turnaus oli tarkoitettu vain amatööreille, mutta myös ammattilaisille järjestettiin oma florettiturnaus.
Miekkailijat jaettiin kahteen karsintaryhmään. Kummankin ryhmän kaikki miekkailijat kohtasivat toisensa kerran ja ryhmiensä parhaat kohtasivat finaalissa.
Otteluissa voittoon tarvittiin kolme osumaa vastustajaan.
Turnauksen voitti ranskalainen Eugène-Henri Gravelotte ja hopeaa sai ranskalainen Henri Callot. Kolmanneksi pääsi Periklis Pierrakos-Mavromihalis.
École Navale
École Navale on Ranskan merisotakoulu, joka vastaa Ranskan merivoimien upseerien kouluttamisesta. Se sijaitsee Crozonin niemimaalla Brestin kaupungin lähellä.
Merisotakoulu perustettiin vuonna 1830 kuningas Ludvig Filipin määräyksestä. Alkujaan se sijaitsi Brestinlahdelle ankkuroiduilla laivoilla. Vuonna 1915 koulu siirtyi mannermaalle ja vuonna 1936 nykyiseen sijaintiinsa. Toisen maailmansodan aikana merivoimien upseerien kouluttaminen tapahtui useissa paikoissa Ranskassa, Britanniassa ja Pohjois-Afrikassa. Meriupseerien kouluttamista ei pystytty jatkamaan uudestaan Brestissä sodan loputtua, sillä koulun rakennukset olivat vaurioituneet pahoin. Presidentti Charles de Gaulle vihki nykyiset rakennukset käyttöön vuonna 1965.
Ger
Ger on kunta Baixa Cerdanyan comarcassa, Gironan maakunnassa, Katalonian itsehallintoalueella, Espanjassa. Kunnan pinta-ala on 33,4 neliökilometriä ja asukkaita siellä on 450 (2009). Väestötiheys on 13,5 as/km².
Gerin naapurikunnat ovat Guils de Cerdanya koillisessa, Meranges luoteessa, Bellver de Cerdanya ja Isòvol lounaassa, Das etelässä sekä Fontanals de Cerdanya ja Bolvir kaakossa.
Gerin asutuskeskukset ja niiden väkiluvut vuonna 2007:
Sotilastarkkailija
Sotilastarkkailija on aseeton sotilashenkilö, ammattiupseeri tai reserviläinen, joka pareittain tarkkailee aluetta sotilaallisesta näkökulmasta. Sotilastarkkailijoita käytetään varmistamaan, että tulitauko tai aselepo pitää. Sotilastarkkailijat ovat yleensä Yhdistyneiden kansakuntien lähettämiä, mutta heitä voi olla myös Etyj:llä.
Suomessa sotilastarkkailijoiden koulutuksesta vastaa Puolustusvoimien kansainvälinen keskus, joka kouluttaa myös muiden pohjoismaiden sotilastarkkailijat.www.fincent.fi
Jäätynyt konflikti
Jäätynyt konflikti on konflikti, jolle ei ole löydetty ratkaisua, mutta jonka aiheuttamat asetelmat ovat jääneet voimaan. Jäätyneitä konflikteja on muun muassa Transnistriassa, Etelä-Ossetiassa, Abhasiassa ja Kyproksella.
Intel Nehalem
Intel Nehalem on Intelin vuoden 2008 lopulla julkaistun suoritinarkkitehtuurin nimi. Intel nimesi ensimmäiset arkkitehtuuriin perustuvat kuluttajamarkkinoille suunnatut suorittimet Core i7:ksi. Yhtiö julkaisi arkkitehtuurin jo vuoden 2007 puolella, mutta siihen perustuvat suorittimet tulivat markkinoille vasta vuonna 2008. Nehalem-arkkitehtuurin korvasi myöhemmin Westmere-arkkitehtuuri.
Suorittimet valmistettiin 45 nanometrin prosessilla. Jokainen prosessori sisältää neljä ydintä ja kolmikanavaisen muistiohjaimen. Retail-prosessorien mukana tuleva vakiojäähdytin oli myös uusittu.
Nehalemiin perustuvat Core i7 -suorittimet käyttivät uutta LGA1366-suoritinkantaa. Samalla niiden väyläratkaisu on päivitetty uudella QuickPath Interconnect -väylällä. Nehalemissa jokaisella ytimellä on oma L2-välimuisti.
Vuoden 2009 jälkimmäisellä puoliskolla Intel toi markkinoille Nehalem-arkkitehtuuriin perustuvat Core i5 -suorittimet. Core i5 -suorittimet eivät asennu LGA1366-suoritinkantaan, vaan käyttävät LGA1156-suoritinkantaa. Prosessoreita tukee emolevypiirisarja P55, johon suoritin on yhteydessä DMIn kautta. Core i5 -suorittimissa on kaksikanavainen muistiohjain.Nehalemiin perustuvat Core i7 -suorittimet ovat tulleet käyttöön hitaasti Core 2 Duo -suorittimien vahvasta tarjonnasta johtuen. Intel jatkaa keskittymistään Core-brändinimeen ja markkinoille on tuotu Core i5- sekä Core i3-suorittimia. Tästä huolimatta Intel ei ole aikeissa luopua Pentium, Atom- ja Celeron-brändinimistä. Intel päätti yksinkertaistaa suorittimien nimeämiskäytäntöä, jonka perusteella tulevaisuudessa Core i7 -suorittimia myydään high end -käyttöön, Core i5 -suorittimet kuluttajakäyttöön ja Core i3 -suorittimet alempaan hintaluokkaan. Pentium-nimi säilyy jokapäiväiseen käyttöön tarkoitetuissa suorittimissa. Celeron-nimi säilyy erittäin halvoissa suorittimissa sekä Atom minikannettavissa.
Intelin toimitusjohtaja Paul Otellnin mukaan Nehalem arkkitehtuuriin perustuvia suorittimia on toimitettu huhtikuussa 2009 jo lähes miljoona kappaletta.
Stevena
Stevena Oy on naantalilainen Suomen länsirannikon satamissa toimiva ahtausyritys. Se muodostui Naantalin kaupungin vuonna 1982 perustamista Luonnonmaalla toimineen Naantalin Vapaasatama Oy:n ja ahtaustoimintaa hoitaneen Naantali Cargoport Oy:n yhdistämisestä. Kyseisten yritysten toimintaa jatkettiin myöhemmin nimellä Stevena Oy. Yritys vaihtoi muutaman kerran omistajaa ja vuodesta 1997 lähtien se on ollut osa Backman-Trummer -konsernia, joka puolestaan kuuluu KWH Groupiin.
Stevenan päätoimipaikka on Naantalin satamassa missä Stevena on aloittanut toimintansa vuonna 1982. Lisäksi yritys toimii Hangon satamassa(2004→), Turun satamassa(1989→) , Uudenkaupungin satamassa(1998→). Stevena on aikaisemmin toiminut myös Haminan(2010→2014), Porin(2005→2014), Rauman(2005→2009) ja Olkiluodon(2004→2011) satamissa. Yritys on erikoistunut teollisuuden raaka-ainekuljetuksiin, roro-liikenteeseen, projektilaivauksiin sekä muihin logistiikka- ja lisäarvopalveluihin. Näistä suurimpana varastointipalvelut.
Vuoden 2004 syksyllä Stevena osti Naantalin ja Eurajoen Olkiluodon satamassa toimineen Material-Master Oy:n, sekä raskaisiin projektilaivauksiin erikoistuneen turkulaisen Pernotrans Oy:n ahtausliiketoiminnat.
Stevena Oy:n aputoiminimiä ovat Material-Master 16. joulukuuta 2004 lähtien, Newsteve 19. elokuuta 2008 lähtien sekä BT-Logistore.
Stevena tunnetaan luotettavuudestaan, monipuolisuudestaan sekä joustavuudestaan.
Stevena sai vuonna 2016 vuoden logistiikkayritys palkinnon, minkä myönsivät yhdessä Turun kauppakamari ja Logy.
Stevena toimii serfitifioitujen laatu- ja ympäristöjärjestelmien ISO 9001 ja ISO14001 mukaisesti. Rehuraaka-aineiden käsittelyprosessi on lisäksi sertifioitu GTP+ standardin mukaisesti.
Metsäapila
Metsäapila ("Trifolium medium") on Euroopassa tavattava, hernekasveihin kuuluva punakukkainen apilalaji.
Monivuotinen metsäapila kasvaa 20–45 cm korkeaksi. Varret ovat kaarevia tai kohenevia ja harvaan myötäkarvaisia. Tummanvihreät ja laikuttomat lehdet ovat kolmisormisia. Lehtien korvakkeet ovat tasasoukan suikeita, pitkäperäisiä ja ne ovat ruodin kanssa pitkälti yhdiskasvuisia. Lehdykät ovat 2–6 cm pitkiä, soikeita tai suikeita ja lähes ehytlaitaisia. Yksittäin oleva kukinto on pallomainen, pitkäperäinen ja 2–4 cm pitkä. Tummanpunainen teriö on tyveltä yhdislehtinen. Verhiöntorvi on kalju, liuskat ovat karvaisia. Metsäapila kukkii Suomessa kesä-elokuussa. Siemenet kypsyvät verhiön sisään jäävässä palossa.
Metsäapila muistuttaa hyvin paljon pyökkiapilaa ("T. alpestre"), joka ei kuitenkaan kasva Suomessa. Suomessa kasvavista lajeista se muistuttaa jonkin verran puna-apilaa ("T. pratense"). Suurin ero lajien välillä on, että puna-apilan lehdet ovat laikukkaita.
Metsäapila on eurooppalainen laji, joka on levinnyt lähes koko maanosaan. Euroopasta se puuttuu Islannista, Pyreneiden niemimaalta, Etelä-Italiasta ja -Kreikasta sekä pohjoisimmilta arktisilta alueilta. Lajia on tavattu tulokaslajina myös Pohjois-Amerikasta. Suomessa metsäapila on yleinen maan lounais-, etelä- ja kaakkoisosissa, jossa se on alkupeäinen laji. Satunnaisena tulokaslajina sitä kasvaa Etelä-Lappia myöten.
Metsäpila kasvaa niityillä, pientareilla sekä puolivarjoisissa lehtomaisissa metsissä ja rinnemetsissä. Laji muodostaa usein tiheitä, suuria kasvustoja.
Henrik Kosonen
Henrik Kosonen (s. 29. kesäkuuta 1969) on suomalainen lentopallovalmentaja ja entinen lentopalloilija.
Pelaajana Kosonen voitti kaksi Suomen-mestaruutta, vuonna 1991 KuPS-Volleyssä ja vuonna 1999 Keski-Savon Paterissa. Kaudet 1993–1994 ja 1994–1995 ”Here” pelasi Pallavolo Kuopion/Pielavesi joukkueessa. Kaudella 1995–1996 hän pelasi Sveitsissä ja kaudella 1996–1997 Ranskassa. Maajoukkueessa hän pelasi 161 A-maaottelua vuosina 1990–1998.
Kosonen valmensi vuosina 2002–2009 Keski-Savon Pateria. Vuosina 2009–2011 hän toimi Saimaa Volleyn urheilutoimenjohtaja. Helmikuussa 2011 hän nousi Saimaa Volleyn päävalmentajaksi..
Henrik Kososen isä on lentopalloilija ja lentopallovalmentaja Reino Kosonen.
Sopwith Triplane
Sopwith Triplane oli brittiläinen kolmitasoinen hävittäjälentokone, jota käytettiin ilmasodankäyntiin ensimmäisen maailmansodan lopulla. Konemallilla lennettiin Ison-Britannian ja Ranskan ilmavoimissa, ja yksittäiset kappaleet päätyivät myös Venäjän ja Yhdysvaltojen käyttöön.
Gennadi Volnov
Gennаdi Georgijevitš Volnov (, 28. marraskuuta 1939 Moskova, Venäjän SFNT − 15. heinäkuuta 2008 Konakovo, Venäjä) oli venäläistaustainen koripalloilija, joka pelasi Neuvostoliiton maajoukkueessa 1950-luvun lopulta 1970-luvun alkuun. Hän on historian menestynein venäläinen koripalloilija olympiamitaleilla mitattuna.
Volnov voitti Neuvostoliiton joukkueessa olympiakultaa Münchenissä 1972. Olympiahopeaa hän voitti Roomassa 1960 ja Tokiossa 1964. Méxicon kesäolympialaisissa 1968 hän oli voittamassa pronssia.
Maailmanmestaruuskilpailuissa Volnov voitti vuonna 1967 kultaa ja vuonna 1963 pronssia. Euroopan mestaruuden hän voitti vuosina 1959, 1961, 1963, 1965, 1967 ja 1969.
Vuosina 1956−1958 Volnov pelasi Burevestnikissa. Suurimman osan urastaan hän edusti TsSKA Moskovaa (1958−1970) voittaen 10 Neuvostoliiton mestaruutta (1960, 1961, 1962, 1963, 1964, 1965, 1966, 1967, 1969, 1970) ja Euroliigan kolmesti vuosin 1961, 1963 ja 1969.
Volnov kuoli 68-vuotiaana 15. heinäkuuta 2008.
Eila Lahti-Argutina
Eila Lahti-Argutina (14. huhtikuuta 1937 Petroskoi, Neuvostoliitto – 10. elokuuta 2008 Petroskoi, Venäjä) oli venäjänsuomalainen toimittaja ja tietokirjailija. Lahti-Argutina työskenteli pitkään Neuvostoliitossa ilmestyneissä suomenkielisissä Punalippu- ja Neuvosto-Karjala-lehdissä. Neuvostoliiton hajottua hän keskittyi tutkimaan Stalinin vainoissa menehtyneiden suomalaisten kohtaloita.
Lahti-Argutina sai kaksoiskansalaisuuden 2004 ja muutti pysyvästi Kuopioon.
Lahti-Argutina julkaisi kaksi kirjaa suomalaisten kohtaloista 1930-luvun Neuvostoliitossa. Jukka Rislakin kanssa tehty "Meillä ei kotia täällä" (1997) käsittelee Suomesta 1930-luvulla työn perässä loikanneiden edesottamuksia. Teos oli ehdokkaana Tieto-Finlandian saajaksi ja se on käännetty englanniksi. Vuonna 2001 julkaistiin yli 8 000 suomalaista nimeä käsittänyt matrikkeli "Olimme joukko vieras vaan". Lahti-Argutina keräsi tietoja arkistoista ja hän haastatteli vielä elossa olleita. Lahti-Argutina menehtyi aivoverenvuotoon Petroskoissa. Hän oli kuollessaan viimeistelemässä matrikkelin jatko-osaa.
Lahti-Argutina valmistui Petroskoin valtionyliopistosta.
Lahti-Argutinan isä, kemiläinen Eino Lahti, loikkasi Neuvostoliittoon vuonna 1930 poliittisista syistä, ja kuoli Tšeljabinskin pakkotyöleirillä vuonna 1943. Isän kohtalo selvisi Eilalle vasta 1990-luvun tutkimusten myötä.
Wyatt Earp (elokuva)
Wyatt Earp on vuonna 1994 valmistunut yhdysvaltalainen elokuva. Sen on ohjannut Lawrence Kasdan. Elokuvan pääosissa ovat muun muassa Kevin Costner ja Dennis Quaid. Elokuva kertoo sheriffinä toimineen Wyatt Earpin elämästä.
Elokuva alkaa 1860-luvulta, jolloin oli Yhdysvaltain sisällissota. Wyattin elämän vaiheita seurataan aina vanhuuteen saakka. Elokuva keskittyy kuitenkin lähinnä 1870–1880-luvuille, jolloin hän muun muassa taisteli Ike Clantonin rosvojoukkoa vastaan.
Heinrich Schläppi
Heinrich Schläppi (30. huhtikuuta 1905 – 15. helmikuuta 1958) oli sveitsiläinen rattikelkkailija. Hän voitti kultaa vuoden 1924 olympialaisissa Chamonix'ssa neljän miehen kelkkailussa.
Puolustuksen linja
Puolustuksen linja on amerikkalaisessa jalkapallossa puolustuksen osa, joka pelaa hyökkäyksen linjaa vastaan. Puolustuksen linjassa pelaa tavallisimmin 3-5 puolustuksen linjamiestä, joiden tärkein tehtävä on juoksupeleissä juoksuvälien tukkiminen ja heittopeleissä pelinrakentajan taklaaminen tai heiton häiritseminen. Puolustuksen linjamiehet ovat hyökkäyksen linjamiesten tapaan isoja ja vahvoja pelaajia, joilta vaaditaan myös nopeutta ja ketteryyttä.
Ulommat puolustuksen linjamiehet (, lyh. DE) pelaavat puolustuksen linjan päissä. He ovat isokokoisia mutta nopeita pelaajia. Heidän tulee olla tarpeeksi vahvoja pärjätäkseen hyökkäyksen linjan isoja ulompia linjamiehiä vastaan, mutta myös räjähtävän nopeita päästäkseen nopeasti häiritsemään pelinrakentajia. Juoksupeleissä ulomman linjamiehen tehtävänä on puolustaa linjan päätyä ja estää palloa kantavan keskushyökkääjän eteneminen kohti sivurajaa, mitä esimerkiksi kiertojuoksupelillä yritetään. Heittopeleissä ulommat puolustuksen linjamiehet yrittävät päästä käsiksi pelinrakentajaan ja säkittämään eli taklaamaan tämän aloituslinjan takana.
Sisemmät puolustuksen linjamiehet (, lyh. DT) pelaavat ulompien linjamiesten välissä. He ovat vahvoja vääntäjiä, joiden pääasiallinen tehtävä on päästä irti hyökkääjien blokeista ja tukkia hyökkäyksen juoksupelit linjan keskeltä. Heittopeleissä he toki myös pyrkivät häiritsemään pelinrakentajaa, mikä kuitenkin on heille ulompia linjamiehiä vaikeampaa pienemmän tilan takia. 3–4-puolustuksessa on ainoastaan yksi sentteriä vastapäätä ryhmittyvä sisempi puolustuksen linjamies, jota kutsutaan usein nimellä "noseguard" tai "nose tackle". Sisempiä linjamiehiä on usein blokkaamassa kaksi hyökkäyksen linjamiestä.
Stratiomyomorpha
Stratiomyomorpha on lajimäärältään vähäinen kärpästen osalahko. Siihen kuuluvat asekärpäset ("Stratiomyidae") sekä puukärpäset ("Xylomyidae").
Toukat ovat useimmiten saprotrofeja, mutta voivat syödä myös sienirihmastoa tai olla jopa petoja. Toukalla on pääkapseli ja kotelo muodostuu viimeisen toukkanahan alle. Erillinen "puparium" kuitenkin puuttuu.
Kärkkäänjärvi
Kärkkäänjärvi on järvi Utajärven kunnassa Pohjois-Pohjanmaalla.
Järvi sijaitsee noin 15 kilometriä pohjoiseen Juorkunan kylästä ja laskee pohjoisluoteeseen Piltuanjokea pitkin. Järven vieritse kulkee itä-länsisuunnan pitkää harjannetta myöten metsäautotie Juorkunan Olvasjärven ja Puolangan Luppoperän välillä, josta pääsee edelleen Auholle. Koillisessa järven lähelle, tosin Loukko-ojan erottamana, työntyy yli 180 metrin korkeuteen nouseva Iso Palovaara. Kälväsvaaran poroerotuspaikan lisäksi järven länsilaidalla sijaitsee Kauniskankaan eli Kärkkään pihapiiri, nyttemmin kesäasuntokäytössä.
Järven rannat ovat pääosin suota, mutta järvi on kirkasvetinen, koska siihen tulee paljon pohjavettä läheisellä Kälväsvaaran harjulla olevista lähteistä, ja ilmeisesti myös suoraan järveen purkautumalla. Suurimmat avolähteet ovat Hetesuon laidalla, josta Heteoja virtaa kohti järveä Kälväsvaaran poroerotuspaikan pohjoisreunalta. Pienempiä lähteitä on myös järven etelärannan tuntumassa, eteläkaakosta siihen laskee Kallio- ja Siliäsuon tienoilta pieni Hongannoro-niminen puro. Yli puolet järven valuma-alueesta on kangasmaita, loput pääosin ojittamattomia soita. Järvessä kasvaa runsaasti vesisammalta.
Kärkkäänjärvi on luonnontilaisena alueen edustavimpia pienvesiä, jossa on runsas ja monipuolinen kasvillisuus. Se on myös tärkeä lintuvesi viereiselle Olvassuon luonnonpuiston lajistolle. Heteojan lähteet ja lähdepurot ovat edustavia esimerkkejä Olvassuon Natura-alueen lähteistä ja puroista.
On lautalla pienoinen kahvila
On lautalla pienoinen kahvila on Thure Bahnen ohjaama suomalainen mustavalkoelokuva vuodelta 1952. Elokuva on Bahnen esikoisohjaus.
Suomen Filmiteollisuus teki niin sanottuna rallilinja-aikana useita iskelmän varaan rakennettuja elokuvia. Monet niistä pohjautuivat Tatu Pekkarisen sanoituksiin, kuten tämäkin. Niiden juonisisältö jäi hyvin ohueksi.
Lauluyhtye Kipparikvartetti ei näy elokuvassa, vaan heidän ääntään mallaavat näyttelijät Aarne Helen, Armas Jokio, Anton Soini ja Kalle Viherpuu. Kahvilanpitäjä Hurma-Jussia näyttelee toimittaja Retu Kukkonen, urheiluselostaja Anssi Kukkosen isä.
Tarinassa metsänhoitaja Vuoristo (William Markus) tekeytyy tukkilaiseksi, joka hurmaa työmaan naiset. Vähän ennen elokuvan ensi-iltaa kuollut Kalle Viherpuu esittää velmua Metkua.
Aikalaisarvioissa elokuvan parhaana puolena ja kantavana voimana pidettiin yleisesti Harry Bergströmin musiikkia.
Eräässä televisioajan arviossa elokuvaa on pidetty kömpelönä mutta toisaalta sympaattisena. Sen hauskin pariskunta on arvion mukaan kaksikko Viherpuu ja Angerkoski. Kiitosta saavat niin Bergströmin sävelet kuin Pekkarisen nokkelat sanoituksetkin, jotka yhdistyvät yltiöriemukkaaksi elämäniloksi, ja Kipparikvartetin äänet soivat kriitikon arvion mukaan upeasti (Henri Waltter Rehnström, "Tv-maailma" 2014).
Shanghai Daily
Shanghai Daily on China Dailyn jälkeen Kiinan merkittävin englanninkielinen sanomalehti.
Ibanez RG
Ibanez RG on Ibanezin valmistama sähkökitarasarja. Ensimmäiset RG-sarjan kitarat tulivat myyntiin vuonna 1987. Silloin niissä oli tallana lisensoitu Floyd Rose Edge-talla. Nykyään RG kitaroissa on käytössä Edge Pro-, Edge Zero-, Edge III- tai Fat 10-talla. RG-sarjan kitaroissa on usein nähtävissä joko Ibanezin sekä DiMarzion mikrofoneja. RG-sarjalaiset ovat yleensä 24-nauhaisia. Osa RG-sarjan sähkökitaroista on valmistettu Etelä-Koreassa, kuten mallia RG-321: Ibanezin omalla kiinteällä tallalla varustettuna. Siinä on humbucker- tyyppiset, eli kaksoiskelaiset etu- ja takamikrofonit. Keskimmäistä mikrofonia ei tuolle mallille tyypillisesti ole.
Kaatamo
Kaatamon seutuun kuuluvat Liperin kunnan länsiosan kylät Huistinvaara, Kaatamo, Korpivaara ja Risti. Alueelle ovat ominaisia laajat peltoalueet, kirkasvetiset järvet ja vaaramaisemat. Alueella toimii noin 20 eri toimialojen yritystä sekä noin 25 lihan– ja maidontuottajatilaa. Monien työmatka suuntautuu maakunnan pääkaupunkiin Joensuuhun.
Kyläseutua halkoo Varkaudentie eli valtatie 23. Lähin rautatieasema sijaitsee Viinijärvellä, jonne on matkaa noin 15 kilometriä. Pieksämäki–Joensuu-rata kulkee alueen kautta. Joensuun lentoasemalle matkaa kertyy noin 30 km.
Kaksiopettajaisessa Ristin kyläkoulussa on luokat 1–6. Koulu oli lakkautusuhan alla, mutta Liperin kunnanvaltuusto päätti säilyttää sen 2010 . Liperin kunnanvaltuusto kuitenkin päätti lakkauttaa koulun vuonna 2011. Vanha puinen kyläkoulu on teatteri– ja kylätalona, jossa kesäisin toimii Ristin kesäteatteri.
Kylätaloksi rakennetaan kota vuoden 2010 aikana. Kota on saanut Leader-rahoitusta.
Lähimmät elintarvikekaupat sijaitsevat Viinijärvellä ja Sarvikummussa. Kauppa-auto kiertää kylillä eri viikonpäivinä. Lähimmät huoltoasemat ovat Käsämässä (Teboil) ja Outokummussa (Neste). Lähin ruokaravintola sijaitsee Valamon luostarissa. Joensuun seutukirjaston kirjastoauto kiertää kylillä kahden viikon välein.
Kylien yhteinen lehti on vuosittain ilmestyvä Meijän Avviisi.
Ristin vanhimmalla koululla, nykyisin Ristin teatteri- ja kylätalolla toimii Liperin vanhin teatteri, Ristin kesäteatteri.
Sittard-Geleen
Sittard-Geleen on kunta Limburgin provinssissa, Alankomaissa. Asukkaita kunnassa on 95 687 (30.6.2008) ja väestötiheys on 1 210 as./km². Kunnan pinta-ala on 80,62 neliökilometriä, josta vettä on 1,53 km². Sittard-Geleenin pormestarina toimii Sjraar Cox.
Sittard-Geleenin naapurikunnat ovat Echt-Susteren pohjoisessa, Selfkant (Saksassa) idässä, Schinnen kaakossa, Beek etelässä, Stein lounaassa, Dilsen-Stokkem (Belgiassa) lännessä ja Maaseik (Belgiassa) luoteessa.
Kunnan alueella kulkevat muun muassa tiet A2, A76, N276, N294 ja N297.
Nykyinen Sittard-Geleenin kunta muodostui 1. tammikuuta 2001, kun Sittard, Geleen ja Born yhdistyivät.
Sittard-Geleenin yhteistyökaupunki on Böblingen Baden-Württembergin osavaltiossa, Saksassa.
Lisäksi Sittard-Geleenin kuntaan kuuluvat seuraavat kylät () ():
Livia Väresmaa
Livia Fredrika Väresmaa (s. 14. heinäkuuta 1975 Helsinki) on suomalainen kilpapurjehtija. Hän toimi Silja Lehtisen yngling-venekunnan keulagastina vuosina 2006-2008. Purjehdusuransa hän aloitti match racing -luokassa vuonna 2000.
Väresmaa saavutti MM-pronssia match racing -luokassa vuonna 2008. Hänen edustamansa yngling-venekunta edusti Suomea Pekingin olympialaisissa 2008 sijoittuen 11:nneksi.
Livia Väresmaan venekunnan valmennuksesta vastasi hänen puolisonsa Ville Väresmaa ja lisäksi valmennuksessa oli mukana Andy Beadsworth. Valtiotieteiden kandidaatin koulutuksen omaava Väresmaa harrastaa hiihtoa ja laitesukellusta.
Chris Patton
Christopher David Patton (s. 15. maaliskuuta 1971 Houston, Texas, Yhdysvallat) on yhdysvaltalainen ADR-palkittu ääninäyttelijä ja teatterinäyttelijä, joka tunnetaan lähinnä englanniksi dubatuista animesarjoista ja elokuvista.
Patton syntyi Houstonissa, Texasissa, jossa hän myös kävi Mayde Creek High Schoolin ja opiskeli näyttelemistä Houstonin yliopiston teatterikoulussa. Tämän aikana ja jälkeen Patton on näytellyt teatterissa vuodesta 1990 lähtien. Myöhemmin hän siirtyi ääninäyttelemisen pariin, jota Patton on tehnyt vuodesta 1999 lähtien ja työskennellyt enimmäkseen FUNimationilla. Hän on ollut mukana yli sadassa animesarjassa ja ollut vieraana yli 40:ssä anime tapahtumissa Yhdysvalloissa.
Äänirooleja tehdessä Patton on useimmiten työskennellyt Luci Christianin ja Jessica Boonen kanssa samoissa tuotannoissa. Pattonin läpimurtorooli oli Yushiro Gowa 25-osaisessa Gasaraki animesarjassa vuonna 2000. Kaksi vuotta myöhemmin hänet palkittiin ADR-palkinnolla kuukauden ääninäyttelijänä "Spriggan" animesta. Muita merkittäviä rooleja hänen uransa aikana ovat olleet Greed (Fullmetal Alchemist) ja Sōsuke Sagara (Full Metal Panic!), sekä hieman pienemmät roolit Sasame (Prétear), Ayato Kamina (RahXephon) ja Fakir (Princess Tutu). Vuosien aikana Patton on tehnyt pääasiassa rooleja, jotka ovat olleet angstimaisia söpöjä poikia ja myöhemmin psykopaattisia roistoja. Hänellä oli myös pieni rooli vuonna 2010 Halo Legendsissä.
Miekkailu kesäolympialaisissa 1896 – ammattilaisten floretti
Miesten ammattilaisten floretti oli yksi laji kolmesta miekkailulajista kesäolympialaisissa 1896. Kilpailu kilpailtiin 7. huhtikuuta 1896, Ateenassa, Kreikassa.
Kilpailu oli tarkoitettu vain ammattilaisille, joten se oli ainoa laji Ateenan olympialaisissa, johon myös ammattilaiset saivat osallistua.
Kilpailun, johon osallistui vain kaksi urheilijaa, voitti kreikkalainen Leonidas Pirgos ja hopeaa sai ranskalainen Jean Maurice Perronet. Pirgosista tuli voittonsa myötä ensimmäinen kreikkalainen olympiavoittaja nykyaikaisissa olympialaisissa.
Ottelussa voittoon tarvittiin kolme osumaa vastustajaan.
Top of the Flops 1975–1997
Top of the Flops 1975–1997 on suomalaisen Nolo et Rähjä -yhtyeen toistaiseksi ainoa kokoelmalevy. Se julkaistiin vuonna 1997.
Maanantai nainen
Maanantai nainen on suomalaisen Nolo et Rähjä -yhtyeen kolmas studioalbumi. Se julkaistiin vuonna 2002.
Juhani Laulajainen
Juhani Laulajainen (s. 1954) on Turussa asuva kirjailija. Hänen esikoisteoksensa oli vuonna 2007 julkaistu novellikokoelma "Erämaan kautta tullut yksinäinen susi", joka nimettiin Tiiliskivi-palkintoehdokkaaksi. Laulajaisen ensimmäinen romaani oli puolestaan vuoden 2009 "Äärettömän hyvä nainen".
Beijing Shooting Range Clay Target Field
Beijing Shooting Range Clay Target Field on ampumarata Pekingissä, Kiinassa. Beijing Shooting Range Clay Target Fieldillä ammutaan Pekingin kesäolympialaisissa 2008 haulikkolajeissa, jotka ovat skeet ja trap. Sitä kunnostettiin elokuussa 2007 ja se oli valmiina 2008 olympialaisiin. Beijing Shooting Range Clay Target Fieldillä on lattia pinta-alaa 6 170 neliömetriä ja kapasiteetti 5 000 henkilöä, mutta olympialaisten jälkeen kapasiteetti pienennetään 1 047 henkilöön.
Maria Klemetz
Maria Andrea Kathrine Klemetz (o.s. Diesen, s. 28. joulukuuta 1976 Kuusankoski) on suomalainen kilpapurjehtija. Hän kuuluu Silja Lehtisen yngling-venekuntaan. Klemetz edustaa Nyländska Jaktklubbenia. Hänen valmennuksestaan vastasi yhdysvaltalainen Chris Winter (2006–2007), Ville Väresmaa (2006–2008), brittiläinen Andy Beadsworth (2007–2008), brittiläinen Steve Mitchell (2008) sekä hollantilainen Annelies Thies (2008 mukaan lukien olympiakisat Qingdaossa) .
Klemetz purjehti Maria Saarikallion kanssa 470-luokassa vuosina 1999–2005. Heidän valmennuksesta vastasi virolainen Märt Loog (2000–2004). He sijoittuivat kuudenneksi ISAF:n MM-kisoissa 2002.
Vuonna 2008 Klemetz sai MM-pronssia match race -luokassa Silja Lehtisen kipparoimana. Hänen edustamansa yngling-venekunta edusti Suomea Pekingin olympialaisissa 2008 sijoittuen 11:nneksi .
Klemetz on koulutukseltaan valtiotieteiden kandidaatti. Hän valmistelee filosofian tutkintoa Helsingin yliopistossa. Hänellä on yksi lapsi, Botho-poika, syntynyt 2005. Soulin olympialaisissa purjehtineet Bettina Lemström ja Annika Mannström (o.s. Lemström) ovat Klemetzin serkkuja.
Miekkailu kesäolympialaisissa 1896 – miesten säilä
Miesten säilä oli yksi kolmesta miekkailulajista kesäolympialaisissa 1896. Kilpailu kilpailtiin 9. huhtikuuta 1896, Ateenassa, Kreikassa.
Turnaukseen osallistui viisi miekkailijaa: kreikkalaiset Tilemahos Karakalos, Ioannis Georgiadis, ja Georgios Iatridis; tanskalainen Holger Nielsen; sekä itävaltalainen Adolf Schmal. Kaikki kilpailijat ottelivat toisiaan vastaan kerran, joten yhteensä otteluita järjestettiin kymmenen. Turnauksen voittaja Georgiadis voitti jokaisen ottelunsa.
Otteluissa voittoon tarvittiin kolme osumaa vastustajaan.
Stanley Bacon
Stanley Bacon (13. elokuuta 1885 – 13. lokakuuta 1952) oli brittiläinen painija.
Bacon voitti olympiakultaa 1908 Lontoon olympialaisten vapaapainin 73 kilogramman painoluokassa. Hän voitti kultaa myös 75 kilogramman painoluokassa Brittiläisen kansainyhteisön kisoissa Lontoossa vuonna 1911.
Juha Siro
Juha Siro (s. 24. kesäkuuta 1951 Tampere) on tamperelainen kirjailija, runoilija, kirjallisuuskriitikko ja graafikko. Hänen esikoisrunoteoksensa "Vapaa pudotus" ilmestyi 1998. Sen jälkeen hän on julkaissut neljä runokokoelmaa ja viisi romaania. Siron vuonna 2009 ilmestynyt romaani "Marilynin hiuspinni" valittiin vuoden 2010 Runeberg-palkintoehdokkaaksi. Siron viimeisin romaani "Idoli" ilmestyi 2016 ja hänen viimeisin runoteoksensa, 365 tekstistä muodostuva runokokoelma "Babel", julkaistiin keväällä 2013.
Siro sai Suomen Kirjailijaliiton palkinnon parhaasta esikoisteoksesta 1998. Tämän lisäksi hänet on palkittu muun muassa Olvi-säätiön kirjallisuuspalkinnolla 2000. Siro on julkaissut kirjallisuuskritiikkejä eri medioissa ja toiminut Aamulehden kirjallisuuskriitikkona 2003 – 2007. Pirkanmaan taidetoimikunnan kirjallisuuden asiantuntijajäsenenä hän toimi vuosina 2007 – 2012. Siron tekstejä on käännetty unkariksi, englanniksi ja venäjäksi.
Niklas Lindgren
Niklas Erik Lindgren (s. 18. toukokuuta 1988 Helsinki) on suomalainen kilpapurjehtija. Hän kilpailee veljensä Joonas Lindgrenin parina 470-luokassa. He edustavat Helsingfors Segelklubbia. Lindgreniä valmentaa Petri Leskinen. Hänen isänsä on purjehduksen olympiamitalisti Jouko Lindgren.
Niklas Lingren ja Heikki Elomaa edustivat Suomea Pekingin olympialaisissa 2008 sijoittuen 27:nneksi . Suomalaisten keskinäisessä karsinnassa he voittivat Niklasin isonveljen, Joonas Lindgrenin venekunnan. Veljekset aloittivat purjehdusharrastuksensa yhdessä Niklasin ollessa nelivuotias, ja Pekingin olympialaisten jälkeen he siirtyivät samaan venekuntaan. Lindgrenit sijoittuivat MM-kilpailuissa neljänneksi vuonna 2012, 19:nneksi vuonna 2010, 22:nneksi vuonna 2011 ja 39:nneksi vuonna 2009. EM-kilpailuissa heidän sijoituksensa ovat olleet kymmenes vuonna 2011, 25:s vuonna 2009 ja 32:s vuonna 2010. Hänet on myös valittu Rion olympialaisiin 2016 Suomen edustajaksi yhdessä veljensä kanssa.
Niklas Lindgren opiskelee Aalto-yliopistossa kiinteistötaloutta. Hän harrastaa lainelautailua ja salibandya.
Irene Khan
Irene Zubaida Khan (s. 24. joulukuuta 1956 Dhaka, Itä-Pakistan (nyk. Bangladesh)) on ihmisoikeusaktivisti. Hän toimi Amnesty Internationalin seitsemäntenä pääsihteerinä vuosina 2001–2009. Hän oli virassa ensimmäinen nainen, ensimmäinen aasialainen ja ensimmäinen muslimi.
Koulutukseltaan Khan on juristi. Uransa alussa hän työskenteli juristien ihmisoikeusjärjestössä, sen jälkeen 20 vuotta Yhdistyneiden kansakuntien ihmisoikeuskomission (UNCHR) palveluksessa.
Khan muutti 14-vuotiaana Bangladeshin itsenäistymisen melskeiden vuoksi kouluun Pohjois-Irlantiin ja opiskeli sen jälkeen Englannissa. Hänen puolisonsa on saksalainen, ja heillä on yksi tytär.
Khan sai Sydneyn rauhanpalkinnon vuonna 2006.
Heikki Elomaa
Heikki Olavi Elomaa (s. 9. heinäkuuta 1986 Helsinki) on suomalainen kilpapurjehtija. Hän edustaa Helsingfors Segelklubbia. Häntä valmentaa Enrico Fonda.
Elomaa aloitti kilpapurjehtijan uransa 16-vuotiaana. Vuosina 2006–2008 hän kilpaili 470-luokassa Niklas Lindgrenin kanssa. He edustivat Suomea Pekingin olympialaisissa 2008 sijoittuen 27:nneksi.
Ennen kilpapurjehdusta hän harrasti telinevoimistelua monia vuosia. Nyt hänen harrastuksiinsa kuuluu lumilautailu.
Aspiraatio (lääketiede)
Aspiraatio on lääketieteellinen termi, jolla on kaksi eri merkitystä;
Thomas Dooley
Thomas Dooley (s. 12. toukokuuta 1961 Bechhofen, Länsi-Saksa) on entinen jalkapalloilija. Dooley pelasi puolustajana ja puolustavana keskikenttäpelaajana. Hän oli Yhdysvaltain jalkapallomaajoukkueen kapteeni vuosien 1994 ja 1998 MM-kisoissa. Kaikkiaan hän pelasi 81 maaottelua ja teki niissä seitsemän maalia vuosina 1992–1999. Dooley pelasi ammattilaisurallaan sekä Saksassa että Amerikassa, edustaen muun muassa Schalkea, Leverkusenia ja Columbus Crew'tä. Nykyisin Dooley on perustamansa jalkapalloakatemian kehityspäällikkönä.
Münchenwiler
Münchenwiler () on kunta Sveitsissä, Bernin kantonissa. Kunnan pinta-ala on 2,5 neliökilometriä. Asukkaita siellä oli vuoden 2015 lopulla 480.
Münchenwiler on Bernin kantonin eksklaavi, sillä se sijaitsee kokonaan erossa varsinaisesta kantonista ja on Fribourgin kantonin ympäröimä. Münchenwilerin naapurikunnat ovat Courgevaux lännessä, Cressier etelässä sekä Murten pohjoisessa ja idässä. Kunta sijaitsee TPF:n Fribourg–Murten–Neuchâtel-rautatien varrella. Moottoritie A1 alittaa kunnan tunnelissa.
Kunnassa on yksi päiväkoti sekä yksi peruskoulu (), jossa on mahdollista käydä luokat 1–6. Tämän jälkeen täytyy opiskelua jatkaa naapurikunta Murtenissa.
Kunnassa sijaitsee Münchenwilerin linna, jonka rakennustyöt aloitettiin 1100-luvulla. Nykyisin linnassa toimii hotelli.
Vuoden 2008 kesäolympialaisten mitalitaulukko
Vuoden 2008 kesäolympialaisten menestynein maa oli isäntämaa Kiina. Eniten mitalisijoja saavutti Yhdysvallat.
Hiessilta
Hiessilta on kaupunginosa Lappeenrannan Myllymäen vieressä. Alue on pääasiassa omakotitaloaluetta, johon ensimmäiset talot rakennettiin 1990-luvun alussa. Myllymäen kouluun ja liikekeskittymään on Hiessillasta matkaa alle kilometri. Alueeseen kuuluu myös 2000-luvun alussa uudelleenrakennettu leikkipuisto. Hiessillan vieressä on myös Myllymäen koulu, sekä vuonna 2007 rakennettu kauppa-alue, mihin kuuluu Robinhood, Motonet, Intersport, Puuilo sekä Biltema. 
Hiessiltan kiertää Ukonmäenkatu, jonka varrella ovat muun muassa Haaparouskunkatu, Kangasrouskunkatu, Leppärouskunkatu, Voitatinkatu, Mustaherukankatu ja Mustarouskunkatu. Myllymäen koulun vieressä oleva kahdesta isosta kerrostalosta muodostuva alue on nimeltään Korvasienenkatu.
Steel Wheels
Steel Wheels on The Rolling Stonesin vuonna 1989 julkaistu studioalbumi. Albumi on yhtyeen viimeinen, jolla soittaa basisti Bill Wyman. Albumi on myös ainoa yhtyeen studiolevy, joka on saavuttanut myynnillään kultalevyn Suomessa.
Pikkutalvikki
Pikkutalvikki ("Pyrola minor") on pohjoisella pallonpuoliskolla esiintyvä, erityisesti rehevissä metsissä kasvava valkokukkainen kasvi.
Pikkutalvikilla on luikerteleva maavarsi, josta nousee 5–20 cm korkeita lehdettömiä kukkavarsia. Varsien juurella on vihreinä talvehtivia ruusukelehtiä. Ohuet, hieman kurttuiset lehdet ovat 2–5 cm pitkiä, leveänsoikeita ja kärjestä pyöreitä tai hyvin lyhytsuippuisia. Lehti on väriltään usein punertava. Lehden ruoti on tavallisesti lapaa lyhyempi ja siipipalteinen. Pikkutalvikin kukinto on pysty terttu. Se kukkii kesä-heinäkuussa nuokkuvin, pallomaisin, vaaleanpunertavin tai aivan valkoisin kukin, joita on 7–16 kappaletta kukinnossa. Pikkutalvikin emin luotti näkyy juuri ja juuri terälehtien muodostaman kellon sisältä, kun isotalvikilla ("Pyrola rotundifolia") se on selvästi esillä.
Pikkutalvikin ja isotalvikin välillä tunnetaan melko harvinainen risteymä ("Pyrola minor" x "rotundifolia"). Suomessa risteymiä tavataan useimmin maan pohjoisosista.
Pikkutalvikkia tavataan yleisesti lähes koko Euroopassa läntisimpiä ja eteläisimpiä osia lukuun ottamatta. Levinnäisyysalue jatkuu Venäjän läpi Siperiaan, jossa lajia tavataan paikoitellen. Pikkutalvikkia kasvaa myös Grönlannissa ja laajalla alueella Pohjois-Amerikassa. Suomessa pikkutalvikki on yleinen koko maassa.
Pikkutalvikki viihtyy tuoreissa, lievästi soistuneissa ja lehtomaisissa kangasmetsissä, korvissa, metsäojien partailla ja hylätyissä sorakuopissa.
Crazy Taxi
Crazy Taxi on Segan vuonna NAOMI-kolikkopelilaitteistolle julkaisema autopeli. Pelissä ohjataan taksia ja yritetään kerätä mahdollisimman paljon rahaa ottamalla kyytiin matkustajia.
Vuonna 2000 pelistä julkaistiin käännös myös Sega Dreamcastille. Ilmestyessään peli sai suotuisia arvosteluja, joissa kiitettiin muun muassa pelin helppotajuisuutta; myös lisensoitua musiikkia kehuttiin.
Luettelo pelin musiikista:
Läpivirtauskiuas
Läpivirtauskiuas on puuta polttava jatkuvalämmitteinen saunan kiuas. Kiukaan rakenne poikkeaa perinteisestä tulipesän muotoilun ja koon sekä kivitilan läpi johdetun ilmankierron osalta. Rakenteen avulla päästään pienempiin pienhiukkaspäästöihin ja taloudellisempaan polttoon. Ilman virtaus kivitilan läpi nopeuttaa löylyhuoneen lämpenemistä ja voi parantaa ilman sekoittumista saunassa.
Kiukaan on kehittänyt lahtelainen Reijo Vierimaa, joka aloitti kiukaitten kehittelyn 1960-luvulla. Mallilla on useita patentteja.
Kiukaan tulipesä on kookas, jotta savukaasut palaisivat kiukaan sisällä eivätkä mahdollisesti leiskahtaisi palamaan vasta hormissa. Palokaasujen palaessa kiukaassa puun lämpöarvo saadaan tehokkaammin käyttöön, ja korkea palamislämpötila vähentää terveydelle vaarallisten pienhiukkasten määrää savukaasuissa.
Ilma otetaan tulipesään tulipesän molemmista päistä ja suuluukusta. Avaamalla tuhkapelti ulos aukeaa samalla tuhkapesän ensiöilman syöttökanava, joka ohjaa tulipesään ilmaa sen molemmista päistä tasaisemman palotapahtuman aikaan saamiseksi. Valmistajan mukaan esilämmennyt ilma parantaa palotapahtumaa. Suuluukun lasia ympäröivästä reunakanavasta ohjataan toisioilmaa suoraan paloprosessiin. Tämä pitää lasin nokeentumattomana, ja samalla kehyksen kautta kulkeva ilma esilämpenee parantaa paloprosessia ja jäähdyttää luukun rakenteita.
Läpivirtauskiukaan palotilan muodostavat korkea tulipesä ja sen sivuilla olevat läpivirtauskanavat. Korkea tulipesä mahdollistaa palokaasujen kertymisen tulipesään, ja vastavirtaperiaatteella toimivat savukanaviin kytketyt sivukanavat mahdollistavat palokaasujen sekoittumisen ja paloprosessin riittävän viipymän kiukaan sisällä. Kuumat palokaasut palavat kiukaan sisällä eivätkä esimerkiksi vasta hormissa, mikä rasittaa hormin rakenteita ja aiheuttaa lämmön hukkaa. Läpivirtauskiuas toteuttaa Suomen rakentamismääräyskokoelman vaatimuksen poistuvien palamiskaasujen alle 350 °C:n lämpötilasta.
Palotilan muotoilun lisäksi kiukaan erikoisuus on ilman "läpivirtaus" kiukaan alareunasta kuumien tulipesän ja sivukanavien seinämien välissä kivitilaan. Tällöin kiviin siirtyy johtumisen lisäksi lämpöä myös ilmavirrasta. Virtaus myös sekoittaa tavanomaista tehokkaammin löylyhuoneen ilmaa, mikä näkyy lämpötilojen tasoittumisena lattian ja katon rajan välillä. Kiuaskivet ladotaan siten, että kiukaan alta nousevalle ilmalle jää tilaa virrata kivien välistä saunatilaan.
Läpivirtauskiukaan ulkovaippaa jäähdyttävät pystysuuntaiset jäähdytyskanavat. Suomen pelastusalan keskusjärjestö SPEK onkin todennut, että kiuas parantaa paloturvallisuutta perinteiseen kiuastyyppiin verrattuna.
Paul Williams
Paul Hamilton Williams (s. 19. syyskuuta 1940 Bennington, Nebraska) on yhdysvaltalainen näyttelijä, laulaja, lauluntekijä ja säveltäjä. Hän sai Oscar-palkinnon yhdessä Barbra Streisandin kanssa vuoden 1976 elokuvaan "Tähti on syttynyt" tekemästään kappaleesta ”Evergreen”.
Clavaleyres
Clavaleyres on kunta Sveitsissä, Bernin kantonin Laupenin piirikunnassa (). Kunnan pinta-ala on 1 neliökilometri ja asukkaita siellä on 51 (31.12.2005). Väestötiheys on näin ollen 51 as./km².
Vuonna 2000 kunnan asukkaista 0–19-vuotiaita oli 26,4 prosenttia, 20–64-vuotiaita 64,2 % ja yli 64-vuotiaita 9,4 %. Samana vuonna kunnan asukkaista 88,68 % puhui saksaa, 9,43 % ranskaa ja 1,89 % puolaa.
Clavaleyres on Bernin kantonin eksklaavi, sillä se sijaitsee kokonaan erossa varsinaisesta kantonista ja luoteessa kunta rajautuu Vaudin kantoniin ja muissa ilmansuunnissa Fribourgin kantoniin. Clavaleyresin naapurikunnat ovat Courgevaux koillisessa ja kaakossa, Villarepos lounaassa sekä Faoug luoteessa.
Clavaleyresin alueelta löydettyjen pronssisormusten perusteella voidaan olettaa, että alueella on ollut asutusta jo La Tènen kulttuurin aikana. Rooman valtakunnan aikana alue oli läheisen kaupungin Aventicumin hallinnassa. Keskiajalla Clavaleyres oli Münchenwilerin luostarin alainen. Vuodesta 1527 vuoteen 1798 saakka Clavaleyres kuului Berniin, jonka jälkeen alue oli osa Fribourgin kantonia. Vuonna 1807 Clavaleyres palasi jälleen osaksi Bernin kantonia.
Ahmad Fathi
Ahmad Fathi on Jemenin tunnetuimpia muusikoita. Hän laulaa, säveltää ja soittaa ud-luuttua.
1950-luvulla Al Hudaydahissa syntynyt Fathi on sittemmin muuttanut Egyptin pääkaupunkiin Kairoon. Hänellä on kuitenkin yhä läheiset siteet jemeniläiseen synnyinkaupunkiinsa, jossa hän vierailee vuosittain.
Fathi on julkaissut lukuisia albumeita, joista varhaisimman ollessaan 14-vuotias.
Ahmad Fathi Sorour
Ahmad Fathi Sorour (; s. 9. heinäkuuta 1932) on egyptiläinen poliitikko. Hän on toiminut maansa parlamentin alahuoneen puheenjohtajana vuodesta 1990.
Sorour on varsinaiselta ammatiltaan juristi. Hänestä tuli vuonna 1959 Kairon yliopiston lakitiedekunnan professori, ja hän toimi tiedekunnan dekaanina vuosina 1983–1985. Hän oli maansa opetusministeri vuosina 1986–1990.
Bettina Bush
Bettina Bush on yhdysvaltalainen laulaja ja ääninäyttelijä. Vuoden 2007 jälkeen Bush on julkaissut singlejä, kuten ”She Is” ja ”Cradle To The Grave”, joista ensin mainittu ylsi Billboardin myydyimpien singlejen listan sijalle neljä.
Bush on näytellyt ääniroolin kuningatar Bumblena animaatiosarjassa "Pikku ponit", josta hän oli ehdokkaana kahteen Young Artist -palkintoon. Laulajana hänet palkitsi vuonna 2006 parhaana poplaulajana American Idol Underground -sivusto ja -radioasema.
Radio Savonmaa
Radio Savonmaa oli Savonlinnassa toiminut paikallisradio. Kanava toimi taajuudella 96,7 MHz. Aseman toiminta alkoi 1. joulukuuta 1987 ja päättyi toukokuussa 1994. Kanavan ohjelmistossa oli mm. nuorille suunnattu perjantai-illan ohjelma Rupikonna.
Anders Ahlgren
Anders Oscar Ahlgren (12. helmikuuta 1888 Malmö – 27. joulukuuta 1976 Malmö) oli ruotsalainen kreikkalais-roomalaisen tyylin painija, olympiamitalisti ja maailmanmestari.
Vuonna 1913 Ahlgren voitti maailmanmestaruuden raskaassa sarjassa (yli 82 kg) Breslaun MM-kisoissa sekä epävirallisen Euroopan-mestaruuden Budapestin kisoissa. Edellisvuonna Tukholman olympialaisissa hän oli saavuttanut 82,5 kilogramman painoluokasta hopeaa painittuaan loppuottelussa suomalaista Ivar Böhlingiä vastaan yhdeksän tunnin ajan painijoiden saamatta toisistaan selvää, minkä johdosta kulta jätettiin jakamatta ja kumpikin sai hopeamitalin.
Antwerpenin olympialaisissa Ahlgren niin ikään selvisi loppuotteluun yli 82,5 kg:n sarjassa häviten siinä Suomen Adolf Lindforsille. Menetettyään kultamitalin ei Ahlgren enää lähtenyt ottelemaan hopeamitalista, joka ei tuolloisten sääntöjen mukaan kuulunut automaattisesti loppuottelun hävinneelle osapuolelle, vaan siitä saivat kamppailla kaikki mestarille kilpailun kuluessa hävinneet painijat. Näin ollen Ahlgren jäi kokonaan ilman mitalia.
MM-kisoista Ahlgren saavutti lisäksi kaksi hopeaa: 1911 Helsingissä (83 kg) ja 1922 Tukholmassa (yli 82,5 kg). Lisäksi hän saavutti hopeaa epävirallisista EM-kisoista 1910 Budapestissa ja pronssia epävirallisista MM-kilpailuista 1911 Berliinistä. Ahlgren osallistui olympialaisiin myös Antwerpenissä 1920, missä hän sijoittui viidenneksi.
George Wassouf
George Wassouf (; s. 23. joulukuuta 1961) on syyrialainen laulaja. Hän syntyi Kafrounissa kristittyyn kotiin ja muutti varhaisella iällä perheineen Beirutiin, Libanoniin.
Wassoufin varhaisimpia hittejä oli "El-Hawa Sultan". Laulaja on tätä nykyä arabimaailman kuunnelluimpia artisteja, ja hänet tunnetaan laajalti maailmanmusiikkipiireissä myös sen ulkopuolella.
Søren Marinus Jensen
Søren Marinus Jensen (5. toukokuuta 1880 – 6. tammikuuta 1965) oli tanskalainen kreikkalais-roomalaisen tyylin painija.
Jensen voitti maailmanmestaruuden 1905 Berliinin MM-kisoissa raskaassa sarjassa (yli 80 kg) ja oli ainoa ei-saksalainen mitalisti. Seuraavana vuonna Ateenan välikisoista hän voitti kultaa sekä raskassa sarjassa (yli 85 kg) että avoimessa painoluokassa. 1907 hän saavutti hopeaa epävirallisista EM-kisoista.
1908 Lontoon olympialaisista Jensen saavutti pronssia yli 93 kilogramman painoluokasta. Pronssia hän saavutti myös 1910 Düsseldorfin MM-kisoista. 1911 EM-kisoissa hän sijoittui hopealle, ja sijoittui samana vuonna käydyissä epävirallisista MM-kisoista neljänneksi. Seuraavana vuonna hän saavutti hopeaa arvoltaan epävirallisissa Budapestin EM-kisoissa sekä uransa toisen olympiapronssin Tukholman olympialaisista (yli 82 kg).
Anders Larsson
Anders Larsson (2. heinäkuuta 1892 Varberg – 4. tammikuuta 1945 Göteborg) oli ruotsalainen vapaapainija ja olympiavoittaja.
Larsson voitti olympiakultaa 82,5 kilogramman painoluokasta 1920 Antwerpenin olympialaisista. Seuratasolla hän edusti Göteborgs AK:ta.